《田家》
清代·赵国华

田家始筑场，禾黍刈成束。老农知稼穑，护惜甚珠玉。

日暮牛羊返，濈濈角相属。稚子合柴扉，茅檐映炊烛。

席地少长集，新味野蔬足。早晚官赋完，坦然脱荣辱。

人声稍渐歇，鸡犬眠亦续。淡月入村来，园林静寒绿。

作者简介：（1838—1894）直隶丰润人，字菁衫。同治二年进士，分山东任知县。光绪间擢署按察使。操守廉峻，治事慎密。善诗文。有《青草堂集》。